Document ID: 32009R0867

ΚΑΝΟΝΙΣΜΌΣ (ΕΚ) αριθ. 867/2009 ΤΗΣ ΕΠΙΤΡΟΠΉΣ
της 21ης Σεπτεμβρίου 2009
σχετικά με την τροποποίηση και τη διόρθωση του κανονισμού (ΕΚ) αριθ. 1242/2008 για τη θέσπιση κοινοτικής τυπολογίας των γεωργικών εκμεταλλεύσεων
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό 79/65/ΕΟΚ του Συμβουλίου, της 15ης Ιουνίου 1965, για τη δημιουργία δικτύου γεωργικής λογιστικής πληροφόρησης σχετικά με τα εισοδήματα και την οικονομική λειτουργία των γεωργικών εκμεταλλεύσεων στην Ευρωπαϊκή Οικονομική Κοινότητα (1), και ιδίως το άρθρο 4 παράγραφος 4, το άρθρο 6 παράγραφος 2 και το άρθρο 7 παράγραφος 3,
Εκτιμώντας τα ακόλουθα:
(1)
Στο παράρτημα 1 μέρος Γ του κανονισμού (ΕΚ) αριθ. 1242/2008 (2) καθορίζονται οι κατηγορίες τεχνικοοικονομικού προσανατολισμού. Βάσει των κατηγοριών αυτών ορισμένες εκμεταλλεύσεις εξειδικευμένες στα χορτοφάγα δεν είναι δυνατόν να ταξινομηθούν ανά κατηγορία τεχνικοοικονομικού προσανατολισμού και για άλλες εκμεταλλεύσεις η ταξινόμηση που επιτυγχάνεται δεν είναι η καλύτερη δυνατή.
(2)
Στο παράρτημα II, μέρος B του κανονισμού (ΕΚ) αριθ. 1242/2008 θεσπίζονται οι κανόνες σχετικά με την ταξινόμηση των εκμεταλλεύσεων ανά κατηγορίες οικονομικού μεγέθους. Οι κανόνες αυτοί περιορίζουν τις δυνατότητες των κρατών μελών όσον αφορά την κατάρτιση καταλληλότερων σχεδίων επιλογής.
(3)
Ορισμένες περιγραφές και ονόματα που χρησιμοποιούνται στο παράρτημα I και στο παράρτημα IV του κανονισμού (ΕΚ) αριθ. 1242/2008 δεν είναι σαφή και, ως εκ τούτου, πρέπει να αποσαφηνιστούν.
(4)
Η περιγραφή και ο κωδικός ορισμένων προϊόντων που αναφέρονται στον κανονισμό (ΕΚ) αριθ. 1242/2008 και απαριθμούνται στον κανονισμό (ΕΚ) αριθ. 868/2008 της Επιτροπής, της 3ης Σεπτεμβρίου 2008, περί του δελτίου εκμεταλλεύσεως που πρέπει να χρησιμοποιείται για τη διαπίστωση των εισοδημάτων στις γεωργικές εκμεταλλεύσεις και για την ανάλυση της οικονομικής λειτουργίας των εκμεταλλεύσεων αυτών (3) έχουν τροποποιηθεί με τον κανονισμό (ΕΚ) αριθ. 781/2009 της 27ης Αυγούστου 2009.
(5)
Επιπλέον, πρέπει να διορθωθούν σε ορισμένες γλώσσες οι ονομασίες ορισμένων ΤΟΠ που χρησιμοποιούνται στο παράρτημα Ι του κανονισμού (ΕΚ) αριθ. 1242/2008. Για να βελτιωθεί η συνεκτικότητα, πρέπει να καταργηθεί ο όρος «εκμετάλλευση» από ορισμένους ΤΟΠ και, για λόγους σαφήνειας, να αντικατασταθούν ορισμένοι όροι που αφορούν τις κατηγορίες πουλερικών στην ονομασία ορισμένων ΤΟΠ.
(6)
Κατά συνέπεια, ο κανονισμός (ΕΚ) αριθ. 1242/2008 πρέπει να τροποποιηθεί και να διορθωθεί αναλόγως.
(7)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της κοινοτικής επιτροπής για το δίκτυο γεωργικής λογιστικής πληροφόρησης,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Τα παραρτήματα I, II και IV του κανονισμού (ΕΚ) αριθ. 1242/2008 τροποποιούνται σύμφωνα με το παράρτημα του παρόντος κανονισμού.
Άρθρο 2
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης.
Εφαρμόζεται, όσον αφορά το δίκτυο γεωργικής λογιστικής πληροφόρησης, από τη λογιστική χρήση 2010 και, όσον αφορά την έρευνα για τη διάρθρωση των γεωργικών εκμεταλλεύσεων, από την έρευνα του 2010.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 21 Σεπτεμβρίου 2009.

Labels: 19
6